Найбольш цікавы абект у раскопе — рэшткі паўзямляначнага жылля, ад якога захаваліся ў зямлі абгарэлыя падваліны, а часткова і ніжнія вянцы, зробленыя з дубу. Памеры будыніны прыблізна складаюць 3,8 х 4 м., а плошча — каля 15,2 кв.м., што надзвычай характэрна для раннеславянскіх паселішчаў і адзначаецца як распаўсюджаная зява ў домабудаўніцтве насельніцтва пражскай культуры. Паўзямлянка была заглыблена на 1,3 м. ад сучаснай дзённай паверхні. Падлога не была роўнай, а мела паніжэнне ў цэнтральнай частцы. У запаўненні ямы пад падлогай вызначаўся слой шэрага пяску з мноствам вуголля. Гэтая акалічнасць разам з абгарэлымі драўлянымі канструкцыямі наводзіць на думку, што жыллё было знішчана пажарам. У паўночна-заходнім куце паўзямлянкі выяўлены развал невялікай печы, складзенай з палявога камення і кавалкаў балотнай жалезнай руды. Ад заходняй і паўночнай сцен печ у супрацьпажарных мэтах была аддзелена глінянымі забутоўкамі. Каменне, руда і пясок маюць значныя сляды шматразовага ўздзеяння агню. З заходняга боку прасочваецца ўваход у паўзямлянку.